
EMLÉKEZTETŐ
Készült a Győr-Moson-Sopron Megyei Mérnöki Kamara 2012. 12. 10. napján, 13 órai kezdettel tartott elnökségi üléséről. 

Az ülés helye: 
Aranyszarvas Étterem és Fogadó különterme (Győr, Radó sétány 1.) 
Jelen vannak: 

Mellékelt jelenléti ív szerint

Az Elnökségi ülés határozatképes. A határozatok jelen emlékeztető mellékletében találhatók.
Jelenlévők a napirendet elfogadták. 
Az elnökségi ülés napirendje:
1. Aktuális megyei mérnökkamarai kérdések megbeszélése
2. Évértékelés - Bartal György elnök

3. Tagfelvételek, engedélyek, fellebbezések - Barcsai Éva Magdolna titkár

4. Egyebek.

1. Napirendi pont: Aktuális megyei mérnökkamarai kérdések megbeszélése
Bartal György elnök köszöntötte az ünnepélyes elnökségi ülésen megjelenteket, és az alábbiakról tájékoztatta az elnökség tagjait, ill. a meghívottakat:
· A megyei kamara titkárságán új munkatársat köszönthetünk, Horváth Henriettát, aki 4 órában segíti a jövőben a munkánkat.
· A Környezetvédelmi Szakcsoport élén is változás történt, a szakcsoport elnöke Kaliczka Csaba lett, akit köszöntök a körünkben.
· Az MMK-ban az elmúlt időszakban rendkívüli küldöttgyűlés zajlott, előtte pedig választmányi ülés volt. A küldöttgyűlésen fontos döntések születtek, mert – miután mind az építési törvény, mind a kamarai törvény változott – módosítani kellett többek között az alapszabályt, a költségvetést, az etikai-fegyelmi szabályzatot is. A kamarai tv. módosítása több dolgot is előírt a kamarának, így pld. a kollégiumok létrehozhatóságának a megteremtését. A kollégium létrehozása nem kötelező, csak lehetőség a tagozatok együttműködésére. 
A területi kamarák alapszabályába is le kell majd képezni a tv. módosítások hatásait.

A műszaki ellenőröknek és a felelős műszaki vezetőknek a jövőben nyilvántartási díjat kell fizetnie (eddig ők nem fizettek a nyilvántartás vezetéséért, csak a jogosultság kiadásáért), de aki egyben kamarai tag is, annak nem.

A mérnöki tevékenységet végző cégregisztráció ingyenes lesz.

Az MMK-ban nem 6, hanem 4 alelnök lesz.

· A küldöttgyűlés végén elhangzott, hogy az MMK-nál jövőre választás lesz, és több mint 40 tisztségviselőt kell megválasztani. A választás metodikája – törvényességi felülvizsgálat nyomán – változni fog. 
Jelölhetnek a megyei kamarák a taggyűléseiken és a tagozatok.

Az ülés végén Barsiné Pataky Etelka bejelentette, hogy indulni akar a választáson. Kovács István szeretne alelnök maradni.

· Április első felében nekünk is meg kell tartani a taggyűlést, amelynek a fő napirendi pontjai lesznek: a szakcsoporti, ill. bizottsági beszámolók, az elmúlt évi költségvetési beszámoló, ill. az ez évi tervezet megvitatása, jelöltek állítása az MMK elnökségébe (az lesz jelölt, aki 3 jelölést kap), ill. az alapszabály módosítása.
2. Napirendi pont: Évértékelés
Bartal György elnök: A 2012-es évről még néhány mondat:

Az elnökség – augusztus kivételével – havonta ülésezett, a Felügyelő Bizottság félévente ült össze, és készített jelentést.
Az Érdekérvényesítő Bizottságnak, ill. az Etikai-fegyelmi Bizottságnak egyre több dolga van, mivel ebben a munkahiányos időszakban egyre gyakoribb a torzsalkodás.

A Minősítő Bizottság havi rendszerességgel ülésezik.

A szakcsoportok munkájára a vegyesség jellemző: van aktív szakcsoport, van döcögő, és van, ahol nem működik a szakcsoport. Az Energetikai Szakcsoportnak még ma sincs elnöke. A Gépészeti és az Építési Szakcsoport nem tudott megalakulni, mert nem jött össze a minimálisan szükséges létszám, bár volt kezdeményezés. A költségvetésünkből mindig fordítunk pénzt a szakcsoporti működés támogatására.
A könyvelőnk, Kiss Ottó bejelentette, hogy év végén befejezi a tevékenységét, nyugdíjba vonul. Ezennel megköszönöm a 14 éves munkáját és tartalmas nyugdíjas éveket kívánok. Január 1-től új csapat veszi át a helyét. 
3. Napirendi pont: Tagfelvételek, engedélyek, fellebbezések
Barcsai Éva titkár az alábbiakat ismertette:

· Az elmúlt időszakban 2 fő adta be kamaránkhoz tagfelvételi kérelmét,

· 1 fő tagsági viszonyának megszüntetését kérte,

· 3 fő kérte felfüggesztett tagsági viszonyának helyreállítását

· 21 fő tagsági viszonyának megszüntetéséről vagyunk kénytelen dönteni, ők ugyanis sem 2011-ben, sem 2012-ben nem fizettek tagdíjat.
· 57 fő törlésre kerül a nyilvántartásból, mert több mint 5 éve felfüggesztett státuszban voltak, és tájékoztató, ill. nyilatkozattételt kérő levelünkre sem válaszoltak

· Tervezői és szakértői jogosultság meghosszabbítása iránti kérelmet 6 fő nyújtott be

· Új tervezői, ill. szakértői jogosultság iránti kérelmet 5 fő nyújtott be; közülük 1 fő a jogosultsági vizsga letétele után kaphatja meg a kért jogosultságot

· 1 fő részére a kért 4 szakértői jogosultság – szakirányú végzettség és szakmai gyakorlat hiánya miatt – közül 2 nem volt megadható.

· Az elmúlt időszakban fellebbezés nem érkezett Kamaránkhoz.
Az elnökség a titkári ismertetés után 7 határozatot hozott, amelyek jelen emlékeztető 1. sz. mellékletét képezik. 
4. Napirendi pont: Egyebek
Egyéb napirendi pont nem lévén, az elnök mindenkinek megköszöni az éves munkáját, mindenkinek jó étvágyat, és boldog ünnepeket kívánva, az ülést bezárja.

